Ме́сяца февраля́ в 23-й день  
Свята́го священному́ченика Па́вла Ку́шникова, пресви́тера.

НА ВЕЛИ́ЦЕЙ ВЕЧЕ́РНИ

Блаже́н муж: 1-й антифо́н. На Го́споди, воззва́х: стихи́ры, глас 4:

Прииди́те, мучениколю́бцы,/ собо́р соста́вим и просла́вим иере́я сла́внаго/ и му́ченика венцено́снаго,/ той бо, о па́стве попече́ние неле́ностное име́я,/ тече́ние живота́ своего́ до́бре сконча́/ и во оби́тели Царя́ Христа́ всели́ся,/ иде́же с ли́ки му́чеников Престо́лу Бо́жию предстоя́,/ я́вственне зрит лице́ Госпо́дне./ Те́мже, свяще́нне Па́вле,/ моли́ Человеколю́бца Бо́га оставле́ние согреше́ний дарова́ти// пра́зднующим любо́вию па́мять твою́.

Почти́м, лю́дие, па́мять иере́я Госпо́дня Па́вла,/ Устюже́нския земли́ кра́сное прозябе́ние/ и Черепове́цкия страны́ свяще́нное украше́ние,/ той бо, Христу́ Пастыренача́льнику подража́я,/ на му́ки разу́мно и́де/ и, я́ко заколе́ние прия́тное, Бо́гови себе́ принесе́./ Те́мже Небе́сныя сла́вы о́бщник яви́вся/ и венце́м нетле́нным увенча́вся,/ с ли́ки А́нгельскими и святы́х мно́жеством Престо́лу Бо́жию предстои́т// и мо́лится о спасе́нии душ на́ших.

Притеце́м, бра́тие, ко Исто́чнику всех благ Бо́гу/ и со умиле́нием Ему́ возопии́м:/ Человеколю́бче Го́споди,/ прославля́яй досто́йныя и венча́яй сла́вныя,/ приими́ моли́твы па́стыря усе́рднаго/ и наста́вника богому́драго,/ священному́ченика Па́вла сла́внаго,/ от богобо́рных власте́й смерть и поруга́ние прие́мшаго/ и кровьми́ свои́ми зе́млю на́шу ороси́вшаго,/ его́же хода́тайством и заступле́нием/ ми́лостив нам бу́ди// и сла́вы Твоея́ прича́стники нас сотвори́.

Сла́ва, глас 6:

Почти́м, бра́тие, всех святы́х земли́ на́шея,/ в преде́лех Белае́зера потруди́вшихся,/ па́че же звезду́ но́вую, на Не́бе возсия́вшую,/ Па́вла священному́ченика пресла́внаго./ Той бо, милосе́рдия испо́лнен,/ па́ству свою́ до́бре упа́сл есть,/ духо́вне и теле́сне ю́ пита́вый,/ от беззако́нных же поруга́ние и смерть прии́м,/ ны́не Престо́лу Бо́жию предстои́т/ и прославля́ет Отца́ и Сы́на и Свята́го Ду́ха,// Тро́ицу Единосу́щную и Неразде́льную.

И ны́не, Богоро́дичен, глас то́йже: Кто Тебе́ не ублажи́т:

Та́же проки́мен дне. И чте́ния три.

Проро́чества Иса́иина чте́ние (гл. 26, ст. 2–10):

Отве́рзите врата́, да вни́дут лю́дие/ храня́щии пра́вду и храня́щии и́стину, прие́млющии и́стину и храня́щии мир./ Я́ко на Тя наде́янием наде́яшася, Го́споди, во век,/ Бо́же Вели́кий, Ве́чный, И́же смири́в низве́л еси́ живу́щия в высо́ких:/ гра́ды кре́пкия разори́ши и обни́зиши я́ да́же до земли́./ И поперу́т я́ но́ги кро́тких и смире́нных./ Путь благочести́вых прав бысть,/ и приугото́ван путь благочести́вых./ Путь бо Госпо́день суд:/ упова́хом на и́мя Твое́ и па́мять, ея́же жела́ет душа́ на́ша./ От но́щи у́тренюет дух мой к Тебе́, Бо́же,/ зане́ свет повеле́ния Твоя́ на земли́:/ пра́вде научи́теся, живу́щии на земли́./ Преста́ бо нечести́вый:/ всяк, и́же не научи́тся пра́вде на земли́, и́стины не сотвори́т:/ да во́змется нечести́вый, да не ви́дит сла́вы Госпо́дни.

Проро́чества Малахи́ина чте́ние (гл. 3, ст. 16–18 и гл. 4, ст. 1–2):

Сия́ реко́ша боя́щиися Го́спода, ки́йждо ко и́скреннему своему́:/ и внят Госпо́дь, и услы́ша,/ и написа́ кни́гу па́мяти пред Собо́ю/ боя́щимся Го́спода и благогове́ющим и́мя Его́./ И бу́дут Ми, глаго́лет Госпо́дь Вседержи́тель,/ в день, его́же Аз творю́ в снабде́ние, и изберу́ я́,/ и́мже о́бразом избира́ет челове́к сы́на своего́/ до́бре рабо́тающа ему́./ И обратите́ся и уви́дите между́ пра́ведным и между́ беззако́нным,/ и между́ служа́щим Бо́гови и не служа́щим Ему́./ Я́ко се, день гряде́т горя́щ я́ко пещь и попали́т я́,/ и бу́дут вси иноплеме́нницы и вси творя́щии беззако́нная я́ко сте́блие:/ и возжже́т я́ день Госпо́день гряды́й, глаго́лет Госпо́дь Вседержи́тель,/ и не оста́нется от них ко́рень ниже́ ветвь./ И возсия́ет вам боя́щимся и́мене Моего́/ со́лнце пра́вды и исцеле́ние в криле́х его́.

При́тчей чте́ние (гл. 12, ст. 21–28):

Ничто́же непра́ведное уго́дно есть пра́ведному:/ нечести́вии же испо́лнятся злых./ Ме́рзость Го́сподеви устне́ лжи́вы:/ творя́й же ве́рно прия́тен Ему́./ Муж разуми́вый престо́л чу́вствия:/ се́рдце же безу́мных сря́щет кля́твы./ Рука́ избра́нных одержи́т удо́бь:/ льсти́вии же бу́дут во плене́нии./ Стра́шное сло́во се́рдце му́жа пра́ведна смуща́ет,/ весть же блага́я весели́т его́./ Разуми́в пра́ведник себе́ друг бу́дет:/ мы́сли же нечести́вых некро́тки:/ согреша́ющих пости́гнут зла́я, путь же нечести́вых прельсти́т я́./ Не улучи́т льсти́вый лови́твы:/ стяжа́ние же честно́е муж чи́стый./ В путе́х пра́вды живо́т:/ путие́ же злопо́мнящих в смерть.

На лити́и стихи́ры, глас 1:

Ны́не Це́рковь испо́лнися весе́лия,/ соверша́ющи торжество́ новому́ченика,/ во времена́ после́дняя явле́ннаго./ Помо́лимся вси Бо́гу, сего́ просла́вльшему,/ да предста́тельством того́ сподо́бит нас непосты́дныя кончи́ны// и до́браго отве́та на Суди́щи Стра́шнем.

Иере́й бе мудр и му́ченик терпеливоду́шен,/ Па́вле доброхва́льне,/ о́трасль сла́вная роди́телей твои́х,/ милосе́рдия и попече́ния испо́лненный,/ во дни тя́жкия сму́ты наро́дныя/ лю́ди ти вруче́нныя пита́вый и учи́вый,/ да поко́рны Про́мыслу Госпо́дню явя́тся/ и братолю́бию не чу́жди бу́дут./ Сие́ все па́мятствующе, мо́лим тя:/ не оста́ви нас, в ску́дости жите́йстей пребыва́ющих// и во след тебе́ тещи́ хотя́щих.

Пролия́ша кровь их я́ко во́ду,/ вмени́хомся я́ко о́вцы заколе́ния,/ та́ко рече́ Дави́д во псалме́х,/ ты же, священному́чениче Па́вле,/ жития́ тече́ние благоче́стно проше́д,/ кончи́ну страда́льческую прия́л еси́/ и кро́вию свое́ю зе́млю на́шу ороси́л еси́./ Ны́не же Престо́лу Госпо́дню предстоя́,// помина́й нас, благоче́стно соверша́ющих святу́ю па́мять твою́.

Сла́ва, глас 2:

Просла́вим днесь иере́я сла́внаго,/ многострада́льнаго и терпеливоду́шнаго,/ на Небеси́ нетле́нным венце́м увенча́ннаго,/ и на земно́е оте́чество свое́ ми́лостивно взира́ющаго./ Его́же моли́твами, Всеблаги́й Го́споди,// спаси́ ду́ши на́ша.

И ны́не, Богоро́дичен, глас то́йже:

Спаси́ от бед рабы́ Твоя́, Богоро́дице Де́во,/ я́ко вси по Бо́зе к Тебе́ прибега́ем,// я́ко к неруши́мей стене́ и предста́тельству.

На стихо́вне стихи́ры, глас 2.

Подо́бен: До́ме Евфра́фов:

Весели́ся и лику́й, Це́рковь Ру́сская,/ соверша́ющи па́мять священному́ченика Па́вла,/ еди́наго от пе́рвых в земли́ на́шей пострада́вшаго,/ кровь пролия́вшаго, и ве́рность Христу́ соблю́дшаго,// и венце́м нетле́нным от Него́ увенча́ннаго.

Стих: Свяще́нницы Твои́ облеку́тся в пра́вду,// и преподо́бнии Твои́ возра́дуются.

Ра́достию испо́лнися, земле́ Устюже́нская,/ ча́до Ца́рствия породи́вшая и воспита́вшая,/ помо́щника кре́пкаго на враги́ безтеле́сныя,/ предста́теля пред Бо́гом ми́лостиваго// и моли́твенника неусы́пнаго.

Стих: Честна́ пред Го́сподем// смерть преподо́бных Его́.

Воспои́м, лю́дие,/ па́стыря до́браго и попече́ния о лю́дех испо́лненнаго,/ та́кожде и му́ченика добропобе́днаго,/ разу́мно на страда́ния изше́дшаго,// Па́вла, страда́льцев похвалу́.

Сла́ва, глас 4:

Приими́ пе́ние чад твои́х,/ богому́дре Па́вле священному́чениче,/ предста́телю наш те́плый,/ и помози́ нам сердца́ от скве́рны грехо́вныя очи́стити,/ и тьму су́етную от умо́в на́ших отгна́ти,// да у́зрим свет присносу́щный.

И ны́не, Богоро́дичен, глас то́йже: При́зри на моле́ния Твои́х раб, Всенепоро́чная:

Тропа́рь, глас 2:

Днесь восхва́лим, ве́рнии,/ Па́вла му́ченика и иере́я сла́внаго,/ Устюже́нския земли́ благо́е прозябе́ние,/ кровьми́ свои́ми ту́ю удобри́вшаго/ и душе́ю к го́рнему Престо́лу возлете́вшаго,/ ны́не в ли́це новому́чеников веселя́щагося// и моля́щагося о душа́х на́ших.

НА У́ТРЕНИ

По 1-м стихосло́вии седа́лен, глас 4:

Це́ркве украше́ние и бога́тство благоче́стия яви́лся еси́, священному́чениче Па́вле, те́мже на житие́ твое́ взира́юще, любви́ и сострада́нию поуча́емся, и мо́лимся тобо́ю улучи́ти от Христа́ Бо́га ми́лость в День Су́дный.

Сла́ва, и ны́не, Богоро́дичен, глас то́йже:

Присносу́щное Сло́во О́тчее ми́ру всему́ родила́ еси́, Богоро́дице, за милосе́рдие Челове́ка бы́вшаго. Те́мже Тя я́ко Бо́жию Ма́терь и Де́ву испове́дуем, Мари́е Преблагослове́нная.

По 2-м стихосло́вии седа́лен, глас 6:

Хода́тая ве́рна о нас к Бо́гу и́мамы тя, священному́чениче Па́вле, страда́нии бо твои́ми ве́рных утверди́л еси́. Сего́ ра́ди моли́ непреста́нно Всесвяту́ю Тро́ицу о е́же спасти́ся нам.

Сла́ва, и ны́не, Богоро́дичен, глас то́йже:

Чистото́ю жи́зни к прия́тию Ду́ха Всеочища́ющаго угото́вала еси́ Себе́, Де́во, те́мже из Тебе́ Жизнь ве́чнующая и всеспаса́ющая источи́ся.

Велича́ние:

Велича́ем тя,/ священному́чениче Па́вле,/ и чтим честна́я страда́ния твоя́,/ я́же за Христа́ во утвержде́ние на Руси́ Правосла́вия// претерпе́л еси́.

Псало́м избра́нный:

Бог нам прибе́жище и си́ла.

Го́споди, воздви́гни си́лу Твою́, и прииди́ во е́же спасти́ нас.

Глаго́лах о свиде́ниих Твои́х пред цари́ и не стыдя́хся.

Вси язы́цы обыдо́ша мя, и и́менем Госпо́дним противля́хся им.

Тебе́ ра́ди умерщвля́емся весь день, вмени́хомся я́ко о́вцы заколе́ния.

Кре́пость моя́ и пе́ние мое́ Госпо́дь, и бысть мне во спасе́ние.

Пролия́ша кровь их я́ко во́ду.

Я́ко Тебе́ ра́ди умерщвля́еми есмы́ весь день.

По полиеле́и седа́лен, глас 1:

Па́стыря ве́рна Христо́ва ста́да восхва́лим днесь Па́вла, пресви́тера богому́драго, суровство́ клевре́тов безбо́жных превозмо́гшаго и смире́нием свои́м сих посрами́вшаго, новому́чеников земли́ Устюже́нския и Черепове́цкия первоцве́т кра́сный.

Сла́ва и ны́не, Богоро́дичен, глас то́йже:

Влады́чице Пречи́стая, Богороди́тельнице, всего́ ми́ра прибе́жище и утвержде́ние! Уврачу́й стра́сти неисце́льныя рабо́в Твои́х, Ты бо Блага́го Спа́са и Цели́теля душ на́ших родила́ еси́.

Степе́нна, 1-й антифо́н 4-го гла́са. Проки́мен, глас 4: Проидо́хом сквозе́ огнь и во́ду,// и изве́л еси́ ны в поко́й. Стих: Разже́гл ны еси́, я́коже разжиза́ется сребро́. Вся́кое дыха́ние: Ева́нгелие от Матфе́я, зача́ло 36.

По 50-м псалме́ стихи́ра, глас 6:

Па́влу апо́столу подража́тель быв,/ я́коже той Христу́,/ лю́ди мно́гия уче́нии Боже́ственными просвети́л еси́,/ священному́чениче Па́вле,/ тяготу́ же гоне́ний претерпева́я/ и све́том Христо́вым о́бласть те́мную побора́я,/ не то́кмо словесы́, но и дел творе́нием/ ко спасе́нию па́ству твою́ наста́вил еси́,// я́ко па́стырь до́брый и ве́рный.

Кано́н, глас 4, его́же краегране́сие:  
Священному́чениче Па́вле, сим сла́вим тя.

Песнь 1

Ирмо́с: Мо́ря чермну́ю пучи́ну/ невла́жными стопа́ми/ дре́вний пешеше́ствовав Изра́иль,/ крестообра́зныма Моисе́овыма рука́ма// Амали́кову си́лу в пусты́ни победи́л есть.

Припе́в: Священному́чениче Па́вле, моли́ Бо́га о нас.

Стопа́ми твои́ми Христу́ после́довав, всехва́льне Па́вле, на Голго́фу Ру́сскую му́жественне возше́л еси́.

Волна́ми искуше́ний непотопля́ем яви́лся еси́, священному́чениче Па́вле, кресто́м честны́м клоко́щущую пучи́ну усмиря́я.

Я́ко корабле́ц ма́лый, ве́тры страсте́й гони́мый, житие́ на́ше, о́тче Па́вле. Те́мже мо́лим тя: в ти́хое приста́нище покая́ния напра́ви ны моли́твами твои́ми.

Богоро́дичен: Щедро́т исто́чниче, Ма́ти Вседержи́теля, Пречи́стая Де́во Богоро́дице, люби́ти Сы́на Твоего́, Христа́ Бо́га на́шего, всех нас вразуми́.

Песнь 3

Ирмо́с: Весели́тся о Тебе́ Це́рковь Твоя́, Христе́, зову́щи:/ Ты моя́ кре́пость, Го́споди,// и прибе́жище, и утвержде́ние.

Егда́ пости́же зе́млю Ру́сскую скорбь ве́лия, ду́шу твою́ за па́ству положи́л еси́, Па́вле свяще́нне, да, по́двигом до́брым труды́ своя́ увенча́в, сла́виши Христа́ во ве́ки.

Небоя́зненно и кро́тко страда́ния и злу́ю смерть Христа́ ра́ди от люде́й нечести́вых прия́л еси́, блаже́нне Па́вле богому́дре.

Но́вая звезда́ озари́ зе́млю Устюже́нскую, егда́ Госпо́дь в годи́ну лю́тую яви́ тя ми́ру, о́тче Па́вле, ве́ры правосла́вныя свети́льниче златоза́рный.

Богоро́дичен: О Пресвята́я Де́во, Ма́ти Христа́ Бо́га! Того́ моли́ о нас, я́ко Сы́на Твоего́, да в любви́ и единомы́слии поживе́м, с ве́рою зову́ще: Ты моя́ кре́пость, Го́споди, прибе́жище и утвержде́ние.

Седа́лен, глас 8:

Днесь, ве́рнии, восхва́лим пе́сньми духо́вными священному́ченика Па́вла, доброде́тельным житие́м просия́вшаго и му́ченический вене́ц от Христа́ прие́мшаго, и си́це ему́ возопии́м: Па́вле блаже́нне, моли́ Всеми́лостиваго Бо́га, оставле́ние согреше́ний дарова́ти чту́щим любо́вию святу́ю па́мять твою́.

Сла́ва, и ны́не, Богоро́дичен:

О Всенепоро́чная Влады́чице, Пресвята́я Де́во Богоро́дице! Ты безсе́менно Сло́во О́тчее родила́ еси́, Того́ моли́ спасти́ся душа́м на́шим.

Песнь 4

Ирмо́с: Вознесе́на Тя ви́девши Це́рковь на Кресте́,/ Со́лнце пра́ведное,/ ста в чи́не свое́м,/ досто́йно взыва́ющи:// сла́ва си́ле Твое́й, Го́споди.

Му́чениче Христо́в, всехва́льне Па́вле, ты, кончи́ну свою́ прови́дя, со умиле́нием ко Влады́це всех взыва́л еси́: сла́ва си́ле Твое́й, Го́споди.

Учи́телю прему́дрый, о́тче Па́вле, ты себе́ и па́ству твою́ словесы́ апо́стольскими утвержда́л еси́, взыва́я: ни смерть, ни живо́т, ни и́на тварь ка́я возмо́жет нас разлучи́ти от любве́ Бо́жия.

Ча́шу страда́ний смире́нно прия́л еси́, па́стырю до́брый Па́вле, Пастыренача́льнику коленопреклоне́нно моля́ся: не моя́ во́ля, но Твоя́ да бу́дет.

Богоро́дичен: Еди́неми усты́ и еди́нем се́рдцем научи́ нас, Де́во Пречи́стая, испове́дати Сы́на Твоего́, Христа́ Бо́га на́шего, я́ко Творца́ и Промысли́теля и Спа́са душ на́ших.

Песнь 5

Ирмо́с: Ты, Го́споди мой,/ Свет в мир прише́л еси́,/ Свет Святы́й, обраща́яй из мра́чна неве́дения// ве́рою воспева́ющия Тя.

Но́ваго Елеаза́ра яви́ нам Госпо́дь, священному́ченика Па́вла, ве́рнаго Бо́гу во всем житии́ свое́м.

И́стины пропове́дниче, Па́вле, свя́тче Бо́жий, помози́ нам ше́ствовати путе́м за́поведей Госпо́дних и по́двигом до́брым подвиза́тися.

Ча́да твоя́ не оста́ви, о́тче Па́вле, но моли́твами твои́ми укрепи́, и вся ко спасе́нию поле́зная да́руй.

Богоро́дичен: Егда́ Сы́на Твоего́, Богома́ти, безму́жно родила́ еси́, тогда́ свет спасе́ния ми́ру возсия́. Те́мже сердца́ на́ша любо́вию просвети́, тьмы неве́рия избавля́ющи.

Песнь 6

Ирмо́с: Пожру́ Ти со гла́сом хвале́ния, Го́споди,/ Це́рковь вопие́т Ти,/ от бесо́вския кро́ве очи́щшися,/ ра́ди ми́лости от ребр Твои́х// исте́кшею Кро́вию.

Прине́сл еси́ всего́ себе́ в же́ртву Бо́гови, му́чениче Па́вле, я́ко а́гнец на заколе́ние безмо́лвно шед, смире́нием Христу́ подража́я.

Авраа́млю ве́ру, И́овле человеколю́бие стяжа́л еси́, Па́вле блаже́нне, те́мже и нам моли́твами твои́ми поуча́тися в сих помози́.

Ве́ры кре́посте несокруши́мая, святы́й Па́вле, хра́брый во́ине Христо́в, бу́ди и нам на по́ли бра́ни духо́вней споспе́шник.

Богоро́дичен: Ле́ность и небреже́ние от серде́ц на́ших отжени́, ра́досте на́ша, Де́во Богоро́дице, всегда́ ра́доватися, непреста́нно моли́тися и о всем благодари́ти Бо́га наставля́ющи.

Конда́к, глас 4:

Днесь воспева́ем па́мять твою́, уго́дниче Бо́жий,/ священному́чениче о́тче Па́вле,/ до́брый па́стырю слове́сному ста́ду/ и сла́вный страда́льче Христа́ ра́ди./ Я́ко ми́лостивый оте́ц не оста́ви нас,/ но Влады́ку всех приле́жно моли́,// да спасе́т ду́ши на́ша.

И́кос:

Восхва́лим ны́не пресла́внаго иере́я Госпо́дня, Па́вла богому́драго, па́стыря до́браго, ни́щих и си́рых пита́теля, вдов и убо́гих засту́пника, сло́ва Бо́жия ве́рнаго пропове́дника, от безбо́жных му́ченическую смерть прие́мшаго, ны́не же на Небеси́ пред Престо́лом Всевы́шняго за нас моля́щагося, и си́це ему́ возопии́м: ра́дуйся, Па́вле, свети́льниче многосве́тлый земли́ Устюже́нския; ра́дуйся, уго́дниче Христо́в, лю́дем помо́щниче богодарова́нный. Ра́дуйся, Це́ркве Ру́сския украше́ние; ра́дуйся, свяще́нников правосла́вных укрепле́ние. Ра́дуйся, моли́твами твои́ми нас от паде́ний грехо́вных соблюда́яй; ра́дуйся, на путь спасе́ния мно́гих наставля́яй. Ра́дуйся, священному́чениче Па́вле, ско́рый засту́пниче и усе́рдный моли́твенниче о душа́х на́ших.

Песнь 7

Ирмо́с: В пещи́ Авраа́мстии о́троцы перси́дстей,/ любо́вию благоче́стия па́че,/ не́жели пла́менем, опаля́еми, взыва́ху:// благослове́н еси́ в хра́ме сла́вы Твое́я, Го́споди.

Еле́ем дел благи́х испо́лненный, о́тче Па́вле, свети́льник, путь ко спасе́нию озаря́яй, показа́лся еси́ притека́ющим к тебе́, да, ше́ствующе к Бо́гови, зову́т: благослове́н еси́ в хра́ме сла́вы Твоея́, Го́споди.

Сме́рти напра́сныя и го́рькия не убоя́лся еси́, му́чениче Па́вле, любо́вию ко Христу́ распала́емь. Мы же, му́жеству твоему́ дивя́щеся, вопие́м: благослове́н еси́ в хра́ме сла́вы Твоея́, Го́споди.

Испове́дал еси́ небоя́зненно ве́ру правосла́вную, па́стырю богому́дрый, те́мже, на по́двиг твой взира́юще, взыва́ем: благослове́н еси́ в хра́ме сла́вы Твоея́, Го́споди.

Богоро́дичен: Ма́ти Бо́жия, Богоро́дице Де́во, моли́твами священному́ченика Па́вла от всех бед и скорбе́й нас свободи́, пою́щих: благослове́н еси́ в хра́ме сла́вы Твоея́, Го́споди.

Песнь 8

Ирмо́с: Ру́це распросте́р Дании́л,/ львов зия́ния в ро́ве затче́;/ о́гненную же си́лу угаси́ша,/ доброде́телию препоя́савшеся,/ благоче́стия рачи́тели о́троцы, взыва́юще:// благослови́те, вся дела́ Госпо́дня, Го́спода.

Сете́й вра́жиих, Па́вле богому́дре, помози́ избе́гнути нам, зову́щим: благослови́те, вся дела́ Госпо́дня, Го́спода.

Любо́вию немощны́я утвержда́яй, скорбя́щия утеша́яй, па́дшия возставля́яй, свя́те Па́вле, бу́ди и нам во Христе́ оте́ц ми́лостивный, да пое́м вси: благослови́те, вся дела́ Госпо́дня, Го́спода.

А́ще и малове́рни есмы́, и я́ко тро́сти ве́тром коле́блеми, но мо́лим тя, му́чениче Па́вле, в ве́ре правосла́вной утверди́ нас, да зове́м: благослови́те, вся дела́ Госпо́дня, Го́спода.

Богоро́дичен: Влады́чице Преми́лостивая, вразуми́ и помози́ нам твори́ти во́лю Сы́на Твоего́, Христа́ Бо́га на́шего, да, Тобо́ю наставля́еми, взыва́ем: благослови́те, вся дела́ Госпо́дня, Го́спода.

Песнь 9

Ирмо́с: Ка́мень нерукосе́чный/ от несеко́мыя горы́, Тебе́, Де́во,/ краеуго́льный отсече́ся,/ Христо́с, совокупи́вый разстоя́щаяся естества́.// Тем веселя́щеся, Тя, Богоро́дице, велича́ем.

Иере́ю сла́вный Па́вле, всех нас научи́ покланя́тися Творцу́ в Ду́се и и́стине и люби́ти друг дру́га нелицеме́рно.

Мечта́ния преле́стная и по́мыслы грехо́вныя от серде́ц на́ших отжени́, Па́вле свяще́нный, моли́твами твои́ми.

Тя лю́бящим и почита́ющим, священному́чениче Па́вле, жития́ исправле́ние у Го́спода испроси́ и спасе́ние душа́м на́шим.

Богоро́дичен: Я́ко Ма́ти Вседержи́теля, под кро́вом Твоея́ ми́лости всех нас сохрани́, да веселя́щеся, Тя, Богоро́дице, велича́ем.

Свети́лен:

Почти́м, вси лю́дие, Па́вла богому́драго, той бо, соприча́стник Страсте́й Христо́вых быв и крест на ра́мена своя́ взем, неви́нно от беззако́нных пострада́ и, я́ко заколе́ние прия́тное, Бо́гови себе́ принесе́.

Сла́ва, и ны́не, Богоро́дичен:

Велича́ем Тя, Пречи́стая Богоро́дице, из Тебе́ бо Христо́с Бог проше́д, расточе́нныя во еди́нство собра́ и седя́щия в се́ни сме́ртней свободи́.

Или́ сей:

Я́ко одушевле́нный киво́т, ста́мну злату́ю и ма́нны прия́телище воспева́ем Тя, Де́во, рождество́м бо Твои́м Ада́м от уз разреша́ется и Е́ва весе́лия исполня́ется. Мы же Ти, Богоро́дице, любо́вию вопие́м: Ты еси́, Влады́чице, ра́дость А́нгелом и челове́ком.

На хвали́тех стихи́ры, глас 4.

Подо́бен: Я́ко до́бля:

Притеце́м, бра́тие,/ ко Исто́чнику всех благ Бо́гу/ и та́ко Ему́ возопие́м:/ Человеколю́бче Го́споди,/ приими́ о нас моли́твы па́стыря и учи́теля до́браго,/ Па́вла свяще́ннаго,/ от богобо́рных власте́й смерть и поруга́ние прие́мшаго,/ кровьми́ свои́ми зе́млю на́шу оби́льно напои́вшаго// и сла́вы Твоея́ прича́стника яви́вшагося.

Раче́ние спаси́тельное испо́лни ду́шу твою́,/ священному́чениче Па́вле,/ ты бо Же́ртву Безкро́вную пе́рвее благогове́йне соверша́я,/ по́слежде, я́ко всепло́дие чи́стое,/ себе́ сама́го в же́ртву живу́ю прине́сл еси́./ Те́мже Христо́с тя прия́т/ и венце́м му́ченическим увенча́,/ Его́же моли́ благостоя́ние Це́ркви дарова́ти// и спасти́ ду́ши на́ша.

Священному́чениче Па́вле всече́стне,/ мно́ги ско́рби претерпе́л еси́,/ от безбо́жных же убие́н быв,/ во оби́телех святы́х всели́лся еси́/ и мно́гия сла́вы от Влады́ки Христа́ сподо́бился еси́./ Те́мже усе́рдно мо́лим тя,/ простри́ ру́це твои́ ко Го́споду,/ да не отврати́т лица́ Своего́ от нас,// но в ми́ре сохрани́т Оте́чество на́ше.

Сла́ва, глас 8:

Це́ркве Ру́сския сла́во и украше́ние,/ А́гнца Бо́жия ре́вностный служи́телю,/ священному́чениче Па́вле,/ ты, Про́мыслу Бо́жию покори́вся,/ я́ко а́гнец незло́бив, от безбо́жных закла́ние прия́л еси́./ Те́мже помози́ и нам, свя́те о́тче,/ во́лю Бо́жию и спаси́тельную исполня́ти// и в ду́се любве́ житие́ свое́ провожда́ти.

И ны́не, Богоро́дичен, глас то́йже:

Влады́чице, приими́ моли́твы раб Твои́х,/ и изба́ви нас// от вся́кия ну́жды и печа́ли.

Славосло́вие вели́кое. И отпу́ст.

НА ЛИТУРГИ́И

Блаже́нны от кано́на, пе́сни 3-я и 6-я. Проки́мен, глас 7: Честна́ пред Го́сподем// смерть преподо́бных Его́. Стих: Что возда́м Го́сподеви о всех, я́же воздаде́ ми? Апо́стол к Ри́мляном, зача́ло 99 (гл. 8, ст. 28–39). Аллилу́ия, глас 2: Свяще́нницы Твои́ облеку́тся в пра́вду, и преподо́бнии Твои́ возра́дуются. Стих: Бог нам прибе́жище и си́ла, Помо́щник в ско́рбех, обре́тших ны зело́. Ева́нгелие от Луки́, зача́ло 106 (гл. 21, ст. 12–19). Коне́ц: В терпе́нии ва́шем стяжи́те душа́ ва́ша. Прича́стен: В па́мять ве́чную бу́дет пра́ведник, от слу́ха зла не убои́тся.

*Утверждена Священным Синодом*

*Русской Православной Церкви*

*24.08.2023 (журнал № 68).*